

**A ZÖLD FORRÁS 2016. évi pályázati felhívása**

**a környezet és természetvédelmi civil szervezetek számára**

A Földművelésügyi Minisztérium, mint támogató (továbbiakban: FM) a Nemzeti Környezetvédelmi Program céljainak megvalósítása érdekében az alábbiakban nyilvános pályázati felhívást tesz közzé a környezet- és természetvédelmi céllal létrejött, a nemzeti környezet- és természetvédelmi célok elérésében közvetlenül feladatot vállaló civil szervezetek számára.

A pályázati felhívás a lentebb felsorolt jogszabályok alapján készült, amelyek a pályázati eljárás során kötelezően betartandók:

* a környezet védelmének általános szabályairól szóló 1995. évi LIII. törvény;
* a természet védelméről szóló 1996. évi LIII. törvény
* Magyarország 2016. évi központi költségvetéséről szóló 2015. évi C. törvény;
* az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (továbbiakban: Civil tv.);
* az államháztartásról szóló 2011. évi CXCV. törvény (a továbbiakban: Áht.);
* az államháztartási törvény végrehajtásáról szóló 368/2011. (XII. 31.) Kormányrendelet (a továbbiakban: Ávr.);
* a fejezeti és központi kezelésű előirányzatok kezelésének és felhasználásának szabályairól szóló 24/2015. (V. 26.) FM rendelet;
* a minisztérium fejezeti kezelésű előirányzataiból pályázati úton vagy egyedi döntés alapján pénzeszköz- vagy előirányzat-átadással biztosított támogatások kapcsán elszámolható költségekről, a támogatások felhasználása ellenőrzésének és a beszámolók összeállításának szabályairól szóló 1/2016. (I. 22.) FM utasítás;
* a XII. Földművelésügyi Minisztérium költségvetési fejezethez tartozó és központi kezelésű előirányzatokkal kapcsolatos gazdálkodásról szóló 16/2015. (IX. 30.) FM utasítás;
* a Földművelésügyi Minisztérium Szervezeti és Működési Szabályzatáról szóló 3/2014. (VIII. 1.) FM utasítás.

1. **A pályázati támogatás célja**

A környezet- és természetvédő civil szervezetek támogatása, aktív részvételének biztosítása a Nemzeti Környezetvédelmi Programban meghatározott célkitűzésekhez illeszkedő, illetve bizonyos állami feladatok átvállalásából adódó szakmai programjaik eredményes és hatékony megvalósításában.

1. **A támogatás az alábbi célokra, illetve azok megvalósításának költségeire igényelhető**

A Zöld Forrásból a támogatás igénybevételére jogosultak a Nemzeti Környezetvédelmi Programban (a továbbiakban: NKP) alábbiakban megfogalmazott célkitűzésekhez illeszkedő, illetve az átvállalható állami feladatok hatékony és eredményes teljesítéséhez kapnak segítséget:

1. Az életminőség és az emberi egészség környezeti feltételeinek javítása;

2. Védett természeti értékek és erőforrások védelme;

3. Az erőforrás-takarékosság és a -hatékonyság javítása.

A fenti célokkal összhangban az alábbi tevékenységtípusokra és azok megvalósításának költségeire igényelhető a támogatás:

1. élőhelyvédelem;
2. környezet- és természetvédelmi monitorozás;
3. ismeretterjesztő, a környezet- és természettudatosságot szolgáló kiadványok, könyvek elkészítése, kiadása;
4. szemléletformáló, szakmai információkat közvetítő honlapok készítése, üzemeltetése;
5. környezetvédelmi tanácsadás;
6. környezeti nevelési célú programok szervezése, lebonyolítása;
7. kiemelt környezet- és természetvédelmi célok megvalósulásához, jeles napokhoz, stb. kapcsolódó figyelemfelkeltő kampány;
8. ágazati szakmai rendezvények szervezése;
9. természet- és környezetvédelmi ismeretterjesztés, szemléletformálási céllal, rendezvényeken való részvétel.

Egy pályázaton belül legalább egy célkitűzést meg kell jelölni, de több is teljesíthető; a fent nevezett tevékenységtípusok közül azonban legfeljebb csak három tervezhető!

Egy pályázó csak egy pályázatot adhat be.

**A támogatás általános működési költségekre nem igényelhető!**

1. **A pályázók köre**

Pályázatot, azon környezet- és természetvédelmi civil szervezetek nyújthatnak be, akik az alábbi feltételeknek eleget tesznek:

1. 2014. január 1. előtt jogerősen Magyarországon bejegyzettek;
2. tevékenységüket Magyarországon végzik;
3. alapító okiratban/alapszabályában rögzítetten környezet- és természetvédelmi céllal létrejött társadalmi szervezetek – alapítványok, egyesületek, szövetségek, amelyek
4. az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján civil szervezetnek minősülnek;
5. a Civil tv. szerinti közhasznúsági fokozattal rendelkeznek;
6. 2014-ben és 2015-ben környezetvédelmi és/vagy természetvédelmi tevékenységet folytattak;
7. 2014. évi beszámolóját és annak közhasznúsági mellékletét nyilvánosságra hozták.

**Nem pályázhatnak:**

1. közalapítványok,
2. civil társaságok,
3. köztestületek,
4. non-profit gazdasági társaságok,
5. egyházi jogi személyek, illetve ezek jogi személyiséggel rendelkező szervezetei,
6. pártok,
7. gazdasági társaságok.
8. **A támogatás formája és a finanszírozás módja**

A támogatás egyszeri, vissza nem térítendő, mértéke legfeljebb az összes elszámolható költség 100%-a. Az FM az odaítélt összeget egyösszegű előlegfinanszírozás formájában utalja át Támogatott bankszámlájára.

1. **A pályázattal elnyerhető támogatás mértéke**

A jelen pályázattal meghirdetett támogatásra a Magyarország 2016. évi központi költségvetéséről szóló 2015. évi C. törvény XII. Földművelésügyi Minisztérium fejezetének a 20/2/14 szám alatti jogcímcsoport szerinti „Állami feladatok átvállalása a Nemzeti Környezetvédelmi Program megvalósításában”előirányzat keretösszegéből 70.000.000 Ft áll rendelkezésre.

Az egy pályázattal elnyerhető vissza nem térítendő támogatás összege 500.000 forinttól 3.000.000 forintig terjedhet. 500.000 Ft-nál alacsonyabb támogatási összegre értékelt pályázatot támogatni nem lehet.

Az FM fenntartja magának a jogot, hogy a hatályos költségvetési törvény alapján a támogatási keretösszeget - a felhívás külön módosítása nélkül – megváltoztassa.

1. **A pályázat benyújtásának módja, helye és ideje**

A minden oldalon cégszerűen aláírt **pályázati adatlapot** és a kötelezően csatolandó mellékletét - úgymint a kitöltött **pályázati adatlapot excel formátumban**, és a szervezet képviselője által hitelesített,a pályázat benyújtásakor hatályos **alapszabály/alapító okirat szkennelt változatát** tartalmazó **elektronikus adathordozót** –; az alábbi módon és formában várjuk. Pályázati díj nincs.

**Postai úton, a zárt borítékon feltüntetve: „Zöld Forrás 2016 pályázat”**

A könyvelt postai küldeményt az alábbi címre kell postázni:

**Földművelésügyi Minisztérium**

**Parlamenti és Társadalmi Kapcsolatok Főosztálya**

**1055 Budapest, Kossuth tér 11.**

A pályázatok benyújtásának határideje:

**2016. május 6.**

(postabélyegző kelte)

1. **A pályázat formai és tartalmi követelményei**

**Hiánypótlásra nincs lehetőség.**

**A pályázati adatlap szerkezete és tartalma nem változtatható.**

A pályázati felhívásban rögzítetteknek, a vonatkozó jogszabályoknak, valamint a formai szempontoknak nem megfelelő pályázatok szakmai értékelésre nem bocsáthatóak.

A formai értékelés eredményéről (befogadás vagy elutasítás) az FM - elektronikus levélben - a beérkezést követő 7. napig értesítést küld a pályázó részére – elutasítás esetén annak indokának megjelölésével.

A pályázó által megadott email-címmel kapcsolatos kockázatokat (pl. hibásan megadott cím, olvasatlan vagy átirányított e-mailek) minden esetben a pályázó viseli!

A befogadásra került pályázatok benyújtójának neve és a pályázatok címei a benyújtási határidőt követő 15 napon belül az FM hivatalos honlapján közzétételre kerülnek.

**Formai szempontból kizáró okok:**

1. hibásan, hiányosan vagy határidő után benyújtott pályázat;
2. a papír alapon benyújtott és az elektronikus adathordozóra feltöltött Adatlap tartalmának eltérése;
3. bármely tekintetben valótlan adatszolgáltatás;
4. az igényelt költségvetési támogatás összege meghaladja a maximálisan igényelhető 3.000.000 Ft-ot, vagy nem éri el az 500.000 Ft-ot;
5. a jelen pályázati felhívásban jelzett célokkal nincs összhangban;
6. a pályázó ellen csőd-, felszámolási eljárás vagy egyéb, a megszüntetésre irányuló, jogszabályban meghatározott eljárás van folyamatban;
7. a pályázó az Áht. 50. § (1) bekezdésének a) pontja alapján nem felel meg a rendezett munkaügyi kapcsolatoknak,
8. a pályázó az Áht. 50. § (1) bekezdés c) pontja, valamint a nemzeti vagyonról szóló 2011. évi CXCVI. törvény 3. § (1) bekezdés 1. c) pontja szerint nem minősül átlátható szervezetnek;
9. a pályázó az Áht. 50. § (3) bekezdés hatálya alá esik.

**Tartalmi értékelés**

Az értékelés során meghatározó, kiemelt jelentőséggel bíró szempontok:

1. a tervezett program mögött álló megfelelő szakmai háttér;
2. a projekt szoros illeszkedése a Nemzeti Környezetvédelmi Programhoz;
3. a tervezett program megvalósíthatósága;
4. a projekt kidolgozottsága;
5. a pályázó szakmai hitelessége;
6. a pályázat tartalma átlátható, egyértelmű, logikus;
7. a pályázó szervezet működőképessége;
8. visszatérő pályázó esetén az előző projektek elszámolásának, illetve program lezárásának - a pályázati kiírásban megjelölt szempontoknak, illetve a gazdasági szabályoknak megfelel;
9. társadalmi hasznosság;
10. hiánypótló, eredeti elképzelés megvalósítása;
11. a költségek reálisak, összhangban vannak a tevékenységgel.
12. **Pályázati döntés**

Bírálatra csak tartalmi és formai szempontból megfelelő pályázat kerülhet.

A pályázatokkal kapcsolatos döntést a benyújtási határidőtől számított 60 naptári napon belül a földművelésügyi miniszter írásban hozza meg. A minisztert döntésében a Bíráló Bizottság javaslata segíti, ami egyesíti magában a tárca szakmai véleményét és a civil szervezetek delegáltjainak egységes javaslatát.

A megszülető döntés lehet: támogatás, feltételes támogatás (ún. tartaléklista), elutasítás, kizárás. Az igényelt támogatási összegnél kisebb összeg is nyújtható; kisebb összeg esetén a szerződéskötés feltétele a módosított költségvetés benyújtása és annak elfogadása.

A miniszteri döntés eredménye a 16/2015. (IX. 30.) FM utasításnak megfelelően a döntéstől számított 15 napon belül az FM hivatalos honlapján közzétételre kerül (<http://www.kormany.hu/hu/dok?source=3&type=206#!DocumentBrowse>), valamint minden pályázó elektronikus levélben értesítést kap a pályázatáról hozott döntésről.

1. **Kifogás**

A miniszteri döntéssel szemben jogorvoslatnak nincs helye.

Amennyiben a pályázó úgy ítéli meg, hogy a pályázati eljárás, a támogatási döntés meghozatala, a támogatói okiratok kiadása, a támogatási szerződés megkötése, a költségvetési támogatás folyósítása, illetve annak esetleges visszakövetelése jogszabálysértő vagy a pályázati kiírásba vagy a támogatási szerződésbe ütközik – akkor az Ávr. 102/D §-a alapján kifogást nyújthat be.

A kifogásnak tartalmaznia kell:

1. a kifogást tevő nevét, székhelyét vagy lakcímét, a nem természetes személy kifogást tevő képviselője nevét,
2. a kifogással érintett pályázat vagy támogatói okirat, támogatói szerződés azonosításához szükséges adatait,
3. a kifogásolt intézkedés vagy mulasztás meghatározását,
4. a kifogás alapjául szolgáló tényeket és a kifogásolt vagy elmaradt intézkedéssel megsértett jogszabályi rendelkezés pontos megjelölését,
5. nem elektronikus úton történő kapcsolattartás esetén a kifogást tevő aláírását.

A kifogás elbírálása az Ávr. 102/D. § (5) – (7) bekezdései, valamint a 16/2015. (IX. 30.) FM utasításban foglaltak alapján történik.

A kifogás tárgyában hozott döntés ellen további kifogás előterjesztésének vagy más jogorvoslat igénybevételének nincs helye.

1. **Szerződéskötés**

A nyertes pályázót a miniszteri döntést követő 15 naptári napon belül az FM Parlamenti és Társadalmi Kapcsolatok Főosztálya értesíti a szerződéskötés feltételeiről a pályázati adatlapon megjelölt elektronikus címen.

A szerződést – a megkötéséhez szükséges valamennyi feltétel teljesülése esetén – a támogatást elnyert pályázó aláírási címpéldányt benyújtott képviselőjével a miniszter helyett és nevében a miniszter által felkért személy köti meg.

A szerződés megkötésére a támogatásról szóló értesítésben meghatározott időtartam, de legfeljebb a döntésről szóló **elektronikus** **értesítés kézhezvételétől számított 30 naptári nap áll a rendelkezésére**, mely az Ávr. 73. § (2) bekezdése alapján, kérésre és indokolt esetben további 30 naptári nappal meghosszabbítható. A támogatásról szóló döntés hatályát veszti, ha a támogatásról szóló értesítés kézhezvételétől számított 60 naptári napon belül, a Támogatottnak felróhatóan nem jön létre a támogatási szerződés.

A támogatásra irányuló jogviszony a szerződés megkötésének időpontjában keletkezik. Az ezt megelőzően megkezdett projekt megvalósításából eredő kockázatok a Pályázót/Támogatottat terhelik.

A döntést követően a szerződés megkötésének általános feltételeit, valamint az elszámolásra vonatkozó előírásokat a pályázati segédlet és a beszámoló tájékoztató tartalmazza.

**Benyújtandó dokumentumok:**

1. a pályázó nyilatkozata arról, hogy az általa megadott adatok, benyújtott dokumentumok valódiak, hitelesek, teljes körűek,
2. a támogatási feltételnek megfelelően módosított, részletes **költségterv** (csak digitálisan),
3. a tevékenységekre részletesen lebontott **ütemterv** (csak digitálisan),
4. **a bíróság által kiadott**, 30 naptári napnál nem régebbi „**Kivonat** a társadalmi szervezet nyilvántartási adatairól” című dokumentum vagy annak bíróság/törvényszék által 30 napnál nem régebben hitelesített aktuális példánya;
5. a képviseletre jogosult személy aláírási jogosultságának eredeti igazolása – **aláírási címpéldány vagy banki bejelentő lap**,
6. **felhatalmazó levél** a Támogatott valamennyi, jogszabály által beszedési megbízással terhelhető bankszámlájára,
7. engedélyköteles tevékenység megvalósítása esetén a tevékenység megkezdéséhez szükséges **engedély**(ek) hitelesített **másolata** [Ávr. 75. § (2) h) és (6a.)],
8. a támogatott projekttel kapcsolatban előírt egyedi feltételek teljesítését igazoló dokumentumok,
9. **átláthatósági nyilatkozat** (16/2015. (IX. 30.) FM utasítás 3. sz. melléklete),
10. amennyiben a bírósági kivonat nem tartalmazza a szervezet céljainak meghatározásánál a környezet- és / vagy természetvédelmi célt, úgy a Támogatott szervezet **alapító okiratának vagy alapszabályának hitelesített másolata**;
11. a pályázó nyilatkozata arról, hogy az adott tárgyban támogatási igényt korábban, illetve egyidejűleg mikor és hol nyújtott be.
12. **A támogatás kifizetése**

A támogatás kifizetésének feltétele a támogatási szerződésben rögzítettek elfogadása és a szerződés mindkét fél részéről történő aláírása: ezt követő 45 napon belül történik a támogatás folyósítása.

1. **Szerződés-módosítás, adatváltozás, szerződéstől való elállás, szerződés felmondása**

A támogatási szerződés módosítását, az Ávr. 95. §-ával összhangban, az indokok felsorolása mellett, bármelyik fél írásban kezdeményezheti úgy, hogy az aláírt kérvény postai úton vagy szkennelve e-mailen az FM Parlamenti és Társadalmi Kapcsolatok Főosztályához, legkésőbb - a költségvetési sorok módosítását kivéve - a támogatási szerződésben a támogatás felhasználására meghatározott befejezési határidő letelte előtti 15. napig beérkezzen.

A költségvetésben szereplő költségvetési sorok – szerződés-módosítást nem igénylő – változtatásának mértéke legfeljebb ±20% lehet, mely eltérést a beszámolóban indokolni kell. Ennél nagyobb arányú eltérés szerződésmódosítást tesz szükségessé, amelyet a támogatottnak, a módosítandó költség, általuk történő kifizetését megelőző 15. napig kell kérvényezni a fent nevezett módon és helyen.

A támogatási szerződés csak abban az esetben módosítható, ha a támogatott tevékenység a módosított feltételekkel is támogatható lett volna.

A Támogatottnak a támogatási szerződésben rögzített feltételekben, illetve a saját adataiban bekövetkezett változásokat a tudomására jutástól számított 8 napon belül írásban jeleznie kell az FM Parlamenti és Társadalmi Kapcsolatok Főosztályának.

A költségvetési támogatás – az Ávr. 96. §-a szerinti – jogosulatlan igénybevétele, jogszabálysértő vagy nem rendeltetésszerű felhasználása esetén a Támogató a költségvetési támogatást visszavonhatja, a támogatási szerződéstől elállhat, azt felmondhatja vagy kezdeményezheti annak módosítását. A Támogató jogosult a támogatás visszavonása, a szerződéstől való elállás, vagy a szerződés felmondása nélkül írásos felszólítással intézkedni a jogosulatlanul igénybevett támogatás visszafizettetéséről. A jogosulatlanul igénybevett támogatás összegét az Áht. 53/A. §-a szerinti kamattal növelt összegben kell visszafizetni a Támogató számlájára. (Ávr. 96- 99. §)

1. **A támogatás felhasználásának feltételei**
2. Az elnyert támogatás kizárólag a támogatott pályázatban megjelölt célra és a szerződéssel elfogadott (módosított), a beszámoló tájékoztató figyelembevételével összeállított költségtervben részletezett költségekre használható fel;
3. a támogatási szerződésben rögzített időszakban – de legkorábban a pályázat benyújtási határidejét követő naptól, tehát 2016. május 7-től, legkésőbb 2017. május 31-ig felmerülő költségekre használható fel. A legkésőbbi kifizetés dátuma a támogatási szerződésben foglalt projektbefejezési határidő;
4. a támogatás terhére elszámolható számlákat és bizonylatokat a támogatott szervezet nevére és székhelyére kell kiállítani;
5. a 100.000,- forintot meghaladó értékű árubeszerzésre vagy szolgáltatás megrendelésére vonatkozó szerződés kizárólag írásban köthető meg;
6. bruttó 300.000,- forintot meghaladó értékű áru beszerzése vagy szolgáltatás igénybevétele legalább 3 árajánlat bekérése és ezek alapján történő kiválasztás alapján történhet;
7. a bruttó 300.000 forint összeghatárt meghaladó összegű számlák csak bankon keresztül történő kiegyenlítéssel számolhatók el a támogatás terhére;
8. nem számolhatóak el azok a költségek, amelyek a támogatást elnyert pályázó képviselője, vezető tisztségviselője vagy ezek nevében nyilatkozattételre jogosult személy vagy mindezeknek a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott közeli hozzátartozója érdekeltségi körébe tartozó vagy részesedési viszonyban álló társaság közreműködésével kerülnek felhasználásra;
9. az államháztartás központi alrendszeréből kapott más támogatás esetén az elnyert Zöld Forrás támogatás nem tekinthető saját forrásként.(Ávr. 75. § (4a) bek.).
10. **Elszámolás, beszámolási kötelezettség, a teljesítés ellenőrzése**

A Támogatott a támogatott program megvalósításáról, az elnyert támogatási összeg szerződésben rögzített feltételeinek, illetve az ide vonatkozó jogszabályoknak megfelelő felhasználásáról a befejezési határidőt követő 30 naptári napon belül köteles a jelen pályázati felhívás melléklete szerinti beszámoló nyomtatványon, az általános tájékoztatóban foglaltak figyelembevételével szakmai beszámolót és pénzügyi elszámolást (a továbbiakban együtt: beszámoló) készíteni és azt az FM Parlamenti és Társadalmi Kapcsolatok Főosztályához egy eredeti, aláírt példányban megküldeni.

**Az elszámolható,** illetve a pályázat keretében **nem elszámolható költségek** részletes megnevezését **a beszámoló tájékoztató és a pályázati segédlet (is)** tartalmazza**.**

1. a beszámolóból egyértelműen ki kell tűnnie, hogy a támogatás a pályázatban meghirdetett, valamint a támogatási szerződésben rögzített és vállalt célokra, feladatokra került felhasználásra,
2. a kötelezettségek teljesítését, a támogatás rendeltetésszerű felhasználását a FM Parlamenti és Társadalmi Kapcsolatok Főosztálya az illetékes szakfőosztályok bevonásával végzi,
3. a beszámolóval kapcsolatban **egyszeri**, 15 napos hiánypótlásra van lehetőség.

Ha a kedvezményezett önhibájából, felszólítás ellenére sem tett eleget a jogszabályban vagy a kötelezettségvállalás dokumentumában meghatározott valamely kötelezettségének, a miniszter a kedvezményezettet legfeljebb 3 évre kizárja a Kvtv. 1. melléklet XII. Földművelésügyi Minisztérium fejezet 20. címébe sorolt fejezeti kezelésű előirányzatok támogatási rendszeréből.

A Támogatottnak és a megvalósításban közreműködő partnereinek a támogatás elnyerésével ellenőrzés-tűrési kötelezettsége keletkezik. Az Ávr. 101. §-a szerint a támogató és a kedvezményezett a költségvetési támogatásokkal kapcsolatos valamennyi dokumentumot köteles a kedvezményezett beszámolójának támogató általi jóváhagyásától számított legalább tíz évig megőrizni.

A beszámoló elfogadásáról és a felhatalmazó levél visszavonásáról az FM Parlamenti és Társadalmi Kapcsolatok Főosztálya levélben értesíti a Támogatottat.

1. **Biztosíték**

A pályázó a támogatási szerződés megkötése során jogosulatlanul igénybe vett támogatás esetére a jogosulatlanul igénybe vett összegre a tárca számára valamennyi bankszámlájára azonnali beszedési megbízásra vonatkozó, 35 napos sorban állási rendelkezést tartalmazó felhatalmazói levelet ad.

1. **A nyilvánosság biztosítása**

A Támogatottnak biztosítania kell, hogy minden, a projekt megvalósításához kapcsolódó papíralapú és elektronikus dokumentumokon, kiadványokon, és a PR vagy információs anyagokon, honlapokon tájékoztatást adjon arról - alapvetően a címlapon -, hogy a program a Földművelésügyi Minisztérium Zöld Forrás programja támogatásával valósult meg, illetve egyértelmű jelzést kell tartalmazniuk a fent említett dokumentumokon és információközlő eszközökön a Földművelésügyi Minisztérium Zöld Forrás program megnevezésével és az FM logójával. (A logók letölthetőek az FM honlapjáról: <http://www.kormany.hu/hu/dok?page=1&source=3&type=406#!DocumentBrowse> )

A projekt keretében megrendezésre kerülő eseményekről az FM Parlamenti és Társadalmi Kapcsolatok Főosztályát a rendezvény időpontja előtt legalább 15 naptári nappal tájékoztatni kell (a [zoldforras@fm.gov.hu](mailto:zoldforras@fm.gov.hu) címen).

A program megvalósítása során, a Zöld Forrás támogatásával készült kiadványokból legalább 5 példányt - legkésőbb a beszámolóval egyidejűleg - a Támogatott köteles megküldeni a tárca részére.

1. **Kapcsolattartás**

A pályázati felhívással kapcsolatban az FM Parlamenti és Társadalmi Kapcsolatok Főosztálya, illetve kijelölt munkatársai látnak el ügyfélszolgálati tevékenységet, amelynek keretében adnak tájékoztatást és nyújtanak segítséget a pályázatok benyújtásával, a szerződéskötéssel, illetve az elszámolással kapcsolatosan.

**Elérhetőségek:**

Földművelésügyi Minisztérium

Parlamenti és Társadalmi Kapcsolatok Főosztálya

Telefonszámok: 06 1 79 58078, 79 51063, 79 51568

E-mail címek: [zoldforras@fm.gov.hu](mailto:zoldforras@fm.gov.hu)